
REPUBLIKA HRVATSKA
TRGOVAČKI SUD U ZADRU
Dr. Franje Tuđmana 35


U I M E R E P U B L I K E  H R V A T S K E

R J E Š E NJ E

Trgovački sud u Zadru, po sutkinji Ani Markač, u skraćenom stečajnom postupku nad dužnikom SIERRA CHARTER d.o.o. za turizam i usluge, Primošten, Dubrovačka 21A, OIB:12784560511, odlučujući o žalbi osobe ovlaštene za zastupanje dužnika po zakonu do dana nastupanja pravnih posljedica otvaranja stečajnog postupka, MARJANA DJURASA, direktora, protiv rješenja Trgovačkog suda u Zadru, poslovni broj St-125/2018-9 od 20. srpnja 2018., temeljem čl. 436. st. 2. Stečajnog zakona (Narodne novine broj 71/2015 i 104/2017, nadalje SZ), dana 25. listopada 2018., 

r i j e š i o  j e

	Odbija se kao neosnovana žalba MARJANA DJURASA i potvrđuje se rješenje Trgovačkog suda u Zadru poslovni broj St-125/2018-9 od 20. srpnja 2018. 


Obrazloženje

	Pobijanim rješenjem točkom I. izreke istoga otvoren je skraćeni stečajni postupak nad dužnikom 20. srpnja 2018. u 14,41 sati, za stečajnog upravitelja točkom II. izreke imenovan je Ante Vukašina iz Zadra, točkom III. izreke je zaključen skraćeni stečajni postupak te je točkom V. izreke određeno da će nakon pravomoćnosti rješenja dužnik biti brisan iz sudskog registra. Prema obrazloženju sud je proveo postupak po zahtjevu za provedbu skraćenog stečajnog postupka Financijske agencije, Regionalnog centra Split, Podružnice Šibenik od 18. travnja 2018., s obzirom na činjenicu da je dužnik na dan 12. travnja 2018. imao evidentirane neizvršene osnove za plaćanje u neprekinutom razdoblju od 120 dana u ukupnom iznosu od 32.134,57 kn te s obzirom na činjenicu da prema podacima dostavljenim od Hrvatskog zavoda za mirovinsko osiguranje dužnik nema zaposlenih. 
Sud je utvrdio da su ispunjene pretpostavke za provedbu skraćenog stečajnog postupka sukladno odredbi čl. 428. SZ, te je objavio oglas sukladno odredbi čl. 430. SZ-a, a kako u rokovima propisanim odredbom čl. 431. SZ-a osobe ovlaštene za zastupanje dužnika po zakonu nisu podnijele popis imovine i obveza dužnika, a u roku od 45 dana od objave oglasa ni jedan vjerovnik nije predložio otvaranje stečajnog postupka, sud je sukladno odredbi čl. 431. st. 2. SZ-a po službenoj dužnosti donio rješenje o otvaranju i zaključenju skraćenog stečajnog postupka.
	Protiv rješenja žalbu je podnio zastupnik dužnika po zakonu do nastupanja pravnih posljedica otvaranja stečajnog postupka Marjana Djuras, direktor. Isti u žalbi navodi da je dužnik redovno obavljao svoju djelatnost iznajmljivanja plovila. U zimskom periodu da postoje financijski problemi međutim, sezona da je u tijeku i da se stvari polako rješavaju. Predlaže da sud stornira rješenje o skraćenom stečajnom postupku jer da su podmirene sve obveze te dužnik da više nema dugova. Kao dokaz isti je priložio potvrdu Financijske agencije o blokadi računa i novčanih sredstava ovršenika od 25. srpnja 2018. iz koje da je vidljivo da su nepodmirene obveze na dana izdavanja potvrde iznosile 0,00 kuna. Nadalje isti je priložio i Potvrdu da su deblokirani svi računi ovršenika  SIERRA CHARTER d.o.o. za turizam i usluge, Primošten, OIB:12784560511 sa danom 23. srpnja 2018.
	Žalba nije osnovana.
	Pobijano je rješenje ispitano na temelju odredbe čl. 365. st. 1. i 2. u vezi s čl. 381. Zakona o parničnom postupku (Narodne novine broj 148/11-pročišćeni tekst, 25/13 i 89/14, nadalje ZPP), u vezi s odredbom čl. 10. SZ-a. Rješenje je pravilno i zakonito. 
Odredbom čl. 431. st. 1. SZ-a propisano je da ako osobe ovlaštene za zastupanje dužnika po zakonu, u roku od 15 dana ne podnesu popis imovine i obveza dužnika, ili ako iz tog popisa proizlazi da dužnik ima imovinu koja nije dostatna za namirenje predvidivih troškova stečajnog postupka, te ako u roku od 45 dana nijedan vjerovnik ne predloži otvaranje stečajnog postupka i ne predujmi sredstva za namirenje troškova postupka, smatrat će se da je dužnik nesposoban za plaćanje. Stavkom 2. istog članka  propisano je da će sud u slučaju iz st. 1., po službenoj dužnosti, donijeti rješenje o otvaranju i zaključenju stečajnog postupka. 
U konkretnom slučaju sud je pravilno primijenio naprijed navedene odredbe SZ-a, te postupio po izričitim zakonskim odredbama koje mu nalažu točan slijed postupanja po službenoj dužnosti.
	Naime, u ovoj pravnoj stvari, bitna je činjenica da osoba ovlaštena za zastupanje dužnika po zakonu, nije u roku od 15 dana od dana objave oglasa na mrežnoj stranici e-Oglasnoj ploči sudova podnijela sudu popis imovine i obveza dužnika, a niti su vjerovnici u roku od 45 dana od objave toga oglasa predložili otvaranje stečajnog postupka nad dužnikom, slijedom čega su ostvarene pretpostavke za donošenje rješenja po službenoj dužnosti o otvaranju i zaključenju skraćenog stečajnog postupka. 
	Nadalje, iz same potvrde Financijske agencije od 25. srpnja 2018. (list spisa 20) priložene uz žalbu osobe ovlaštene za zastupanje dužnika po zakonu do otvaranje stečaja, proizlazi da je račun dužnika deblokiran tek 23. srpnja 2018., a isti je bio blokiran u razdoblju od 14. prosinca 2017. do 23. srpnja 2018. radi neizvršenih osnova za plaćanje. Dana 23. srpnja 2018. na račun dužnika da je stigao priljev iz kojeg da su se namirile sve neizvršene osnove za plaćanje.
Uzimajući u obziri naprijed navedeno proizlazi da je dužnik na dan 20. srpnja 2018. (datum donošenja rješenja o otvaranju i zaključenju skraćenog stečajnog postupka) imao nepodmirene obveze po evidentiranim, a neizvršenim osnovama za plaćanje.
U tom pravcu po ocjeni suda nisu osnovani žalbeni navodi podnositelja obzirom da u trenutku donošenja rješenja o otvaranju i zaključenju skraćenog stečajnog postupka tj. na dan 20. srpnja 2018. dužnik je imao evidentiran dug na temelju neizvršenih osnova za plaćanje, a kako to i proizlazi iz potvrde Financijske agencije od 25. srpnja 2018. priložene uz žalbu,  slijedom čega činjenica da je dužnik naknadno tj. nakon donošenja pobijanog rješenja podmirio evidentiran dug s osnova neizvršenih osnovama za plaćanje nije od utjecaja, a u odnosu na pobijanu odluku. Naime, skraćeni stečajni postupak provodi se strogo formalno po citiranim pravilima te je rješenje o otvaranju i istodobnom zaključenju skraćenog stečajnog postupka donijeto sukladno citiranim zakonskim odredbama uz ostvarenje zakonom propisanih pretpostavki. 
Za napomenuti je da se i u provođenju skraćenog stečajnog postupka na odgovarajući način primjenjuju odredbe čl. 132. i čl. 133. te čl. 286. - 292. SZ-a o postupanju u slučaju naknadno pronađene imovine stečajnog dužnika.
	Uzimajući u obzir naprijed navedeno, a temeljem odredbe čl. 380. t. 2. ZPP-a u vezi s čl. 10. SZ-a riješeno je kao u izreci.

                                           U Zadru 25. listopada 2018. 				                              

Za točnost otpravka – ovlaštena službenica					                   Sutkinja
Kristina Njegovan 								     Ana Markač, v.r.


POUKA O PRAVNOM LIJEKU:
Protiv ovoga rješenja može se podnijeti žalba u roku od 8 (osam) dana od dostave pisanog otpravka istog, putem ovog suda u 3 (tri) istovjetna primjerka (čl. 12. i čl. 19. SZ-a). O žalbi odlučuje Visoki trgovački sud Republike Hrvatske.


